คณะรัฐมนตรี พิจารณามาตรการต่ออายุลดภาษีสรรพสามิตดีเซล ออกไปอีก 2 เดือน และการประกันรายได้เกษตรกรผู้ปลูกข้าว
การประชุมคณะรัฐมนตรีวันนี้ (15 พ.ย.) พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานการประชุม ก่อนการประชุมผู้นำเขตเศรษฐกิจเอเปค ที่ประเทศไทยจะเป็นเจ้าภาพวันที่ 17-19 พฤศจิกายนนี้ สำหรับวาระที่สำคัญได้แก่ กระทรวงการคลังเสนอวาระการต่ออายุมาตรการลดภาษีสรรพสามิตดีเซลลง 5 บาทต่อลิตรออกไปอีก 2 เดือน ตั้งแต่วันที่ 21 พฤศจิกายน 2565 - 20 มกราคม 2566 ก่อนที่มาตรการดังกล่าวจะหมดอายุในวันที่ 20 พฤศจิกายนนี้ ขณะที่กระทรวงพาณิชย์ เสนอมาตรการประกันรายได้เกษตรกรผู้ปลูกข้าว โดยปรับลดวงเงินโครงการลงจาก 1.5 แสนล้านบาท เหลือวงเงินประมาณ 82,000 ล้านบาท แบ่งเป็นเงินส่วนต่าง 18,700 ล้านบาท มาตรการคู่ขนานประมาณ 8,000 ล้านบาท และไร่ละ 1,000 ประมาณ 55,000 ล้านบาท กระทรวงทรัพยากรธรรมชาติและสิ่งแวดล้อม เสนอขอความเห็นชอบโครงการบูรณาการท่องเที่ยวบนพื้นฐานความหลากหลายทางชีวภาพเพื่อการพัฒนาการท่องเที่ยวอย่างยั่งยืน คณะกรรมการกลั่นกองการใช้จ่ายเงินกู้ฯ เสนอผลการพิจารณาของคณะกรรมการกลั่นกรองการใช้จ่ายเงินกู้ในคราวประชุม ครั้งที่ 18/2565 และผลการพิจารณาของคณะกรรมการกลั่นกรองการใช้จ่ายเงินกู้ภายใต้พระราชกำหนดฯ เพิ่มเติม พ.ศ.2564 ในคราวประชุม ครั้งที่ 29/2565 กระทรวงเกษตรและสหกรณ์ เสนอร่างกฎกระทรวงกำหนดให้ทางน้ำชลประทานคลองส่งน้ำสายใหญ่ฝั่งขวาของอ่างเก็บน้ำแม่กวงเป็นทางน้ำชลประทานี่จะเรียกเก็บค่าชลประทาน พ.ศ. ....